钦定古今图书集成/明伦汇编/官常典/第243卷 > 胡广
## 钦定古今图书集成/明伦汇编/官常典/第243卷 > 胡广

按《明外史》本传：“‘广字光大，吉水人。父子祺，自有传。建
文二年，廷试，策问尧舜之世，亲则象傲，臣则共鲧之
凶’。意在燕王广对策有‘亲藩陆梁，人心摇动’语。帝擢
广第一，更名靖，授翰林修撰。成祖即位，广偕解缙迎
附，擢侍讲，改侍读，复名广。迁右春坊右庶子兼侍读，
进翰林学士兼左春坊大学士。寻拜文渊阁大学士”，
兼官如故。帝北征，广与杨荣、金幼孜从，时时召语帐
殿。过山川阸塞，立马议论。或时失道，必遣骑亟求诸
学士，诸学士追帝不及。尝脱衣乘马渡河，河水没马
及腰以上，帝顾劳良苦。广善书，每勒石，皆令书之。帝
征瓦剌，皇长孙从命讲经史行在所，广以醇谨见幸，
时人以方汉胡广。帝命西僧为法，会言见诸异应。广
乃献《圣孝瑞应颂》，帝缀为佛曲，令宫中歌舞之。礼部
郎中周讷请封禅，广言其不可，遂不许。广上《却封禅
颂》，帝益亲爱之。广缜密，帝前所言及所治职务，出未
尝语人。侍讲王洪不得为学士，密疏广父子祺知延
平府以罪死，广与修《实录》，不当隐其事。帝知子祺实
死于官，遂不直洪。已而命广择主乡试者，广以洪名
上。已得请，而洪复讦子祺事。帝怒，夺其礼币，出为礼
部主事。洪恚死。广丁母忧，召还，帝问百姓安否。广对
曰：“安。但郡县穷治建文时奸党，株及支亲为民厉。”诏
悉罢之。永乐十六年卒，年四十九。赠礼部尚书，谥文
穆。仁宗即位，官其子穜为翰林检讨，加赠广少师。文
臣得谥，自《姚广孝》及广始。